শেরপুর শহরের ৪ নম্বর ওয়ার্ডের চকপাঠক, নামা শেরী, অষ্টমীতলা, মধ্য শেরী, পূর্ব শেরী ও পশ্চিম শেরীপাড়া মহল্লায় শতাধিক আসবাবপত্র (ফার্নিচার) কারখানা গড়ে উঠেছে। এসব কারখানার কাঠ চিরাই ও কাঠের জোগান দিতে অষ্টমীতলায় অন্তত ২৫টি করাতকল রয়েছে। এই কারখানা-করাতকলে শত শত শ্রমিক ও কাঠমিস্ত্রি কাজ করে। তাদের পাশাপাশি স্থানীয় অর্ধশত নারীর জীবন চলে গাছের ছালে। তারা সাংসারিক কাজের সঙ্গে ভোর থেকে দুপুর পর্যন্ত ওই সব গুঁড়ি থেকে ছাল তুলে শুকিয়ে নেয়। পরে তারা সেই ছাল স্থানীয় বাসাবাড়িতে বেচে। অনেকেই আবার শুকনো ছাল তাদের বাড়ি থেকেই কিনে নিয়ে যায়। এমনই কয়েকজন হলেন শেরীপাড়ার ফালানী বেগম (৬৭), ফিরোজা বেগম (৬৮), রাশেদা বেগম (৫২), ছালেহা বেগম (৪৮) ও মমতাজ বেগম (৪৬)।